Βασίλης Παπαδόπουλος

Ο Βασίλης Παπαδόπουλος είναι Έλληνας διπλωμάτης και συγγραφέας. Γεννήθηκε στην Αθήνα το 1960.        

 Σπουδές 
Σπούδασε νομική στο Τμήμα Νομικής του Πανεπιστημίου Αθηνών και τελείωσε μεταπτυχιακά στο Διεθνές Δίκαιο (DEA) και στο Ευρωπαϊκό Δίκαιο στη Γαλλία. Εκτός της Ελληνικής, γνωρίζει Αγγλικά, Γαλλικά, Ισπανικά και Ρωσικά.  

 Διπλωματική Σταδιοδρομία 
Το 1986 διορίστηκε ως Ακόλουθος Πρεσβείας στο διπλωματικό κλάδο του Υπουργείου Εξωτερικών. Έχει υπηρετήσει στην Κεντρική Υπηρεσία ιδίως σε Διευθύνσεις για θέματα Ευρωπαϊκής Ένωσης (εξωτερικές σχέσεις, ενεργειακά, προϋπολογισμός της ΕΕ, θεσμικά ζητήματα, ΟΝΕ και κρίση του ευρώ). Στο εξωτερικό υπηρέτησε στο Προξενείο Σαν Φρανσίσκο, στην Πρεσβεία Κιέβου, στην Πρεσβεία Μπανγκόκ και  στη Μόνιμη Ελληνική Αντιπροσωπεία στα Ηνωμένα Έθνη (Νέα Υόρκη), όταν η χώρα μας έγινε μέλος του Συμβουλίου Ασφαλείας. Εκεί χειρίστηκε θέματα  διεθνούς ανάπτυξης, περιβάλλοντος, συγκρούσεων στην Αφρική καθώς και μεταρρύθμισης του ΟΗΕ και του Συμβουλίου Ασφαλείας. Ως Πρέσβης της Ελλάδας υπηρέτησε στο Κίεβο και το Βουκουρέστι . Το Νοέμβριο 2019 τοποθετήθηκε στη Γενική Διεύθυνση Δημόσιας Διπλωματίας ως διπλωματικός Σύμβουλος της Επιτροπής 2021, ενώ στις  13 Μαρτίου 2020 διορίστηκε Γενικός Γραμματέας της Προεδρίας της Δημοκρατίας από την Πρόεδρο της Δημοκρατίας Κατερίνα Σακελλαροπούλου.Υπηρέτησε κατόπιν ως Πρέσβης στην Πορτογαλία (2022-2025) και σήμερα έχει αναλάβει Γενικός Διευθυντής Προσωπικού και Διοικητικής Οργάνωσης στο Υπουργείο Εξωτερικών στην Αθήνα. Παράλληλα έχει διδάξει επί σειρά ετών στη Διπλωματική Ακαδημία του Υπουργείου Εξωτερικών θέματα πρακτικής διπλωματίας και πολιτισμού με βάση διαδραστικές μεθόδους και προσομοιώσεις.  

 Συγγραφικό έργο 
Ο Παπαδόπουλος είναι συγγραφέας διηγημάτων με τίτλο «Στην Άπω Ανατολή, εντυπώσεις ενός διπλωμάτη», που εκδόθηκαν στα ελληνικά το 2002 από τις εκδόσεις Περίπλους, και στα αγγλικά το 2020 από την DartFrog Books. Το βιβλίο ξεκινά από εντυπώσεις από τα ασιατικά κράτη όπου εργάστηκε (Ταϊλάνδη, Μιανμάρ, Καμπότζη, Λάος) ή ταξίδεψε (Ινδονησία, Κίνα, Νεπάλ) και περιγράφει τις διαφορές στη νοοτροπία και τις αντιλήψεις με την Ευρώπη και την Ελλάδα.  

Το 2008 εξέδωσε στις εκδόσεις Περίπλους μια νουβέλα υπό μορφή διηγημάτων με τίτλο «Όλυα. Δυό χειμώνες και μία άνοιξη».. Είναι η ιστορία μιας νεαρής όμορφης Ουκρανής, που συνδέεται από ανάγκη με ένα πλούσιο ολιγάρχη, έμπορο όπλων και άθελά της γίνεται μάρτυρας ενός εγκλήματος. Για να γλυτώσει, καταφεύγει στην απαγορευμένη ζώνη του Τσερνομπίλ, δίπλα στο κατεστραμμένο πυρηνικό εργοστάσιο. Το βιβλίο έχει μεταφραστεί στα ουκρανικά και ρουμανικά. 

Το 2018, στο Βουκουρέστι, από τον εκδοτικό οίκο Ομόνοια εκδόθηκε ένα δοκίμιο του σε δίγλωσσο βιβλίο (ελληνικά και ρουμανικά) με τίτλο «Γιώργος Σεφέρης. Ανάμεσα στη διπλωματία και την ποίηση». Πρόκειται για την παρουσίαση της ποίησης του ποιητή και διπλωμάτη, με τρόπο εύληπτο και κατανοητό, μέσα από την εξιστόρηση της ζωής του. Στέκεται ιδιαίτερα στη σύγκρουση των δύο πτυχών της προσωπικότητάς του, του διπλωματικού εκπροσώπου της Ελλάδας και του λογοτέχνη.

Το 2019 έγραψε ένα δίγλωσσο  δοκίμιο (ελληνικά και ρουμανικά) με τίτλο "Η γλώσσα ως όχημα πολιτισμού. Η ακτινοβολία της Ελληνικής γλώσσας" που εκδόθηκε από τις εκδόσεις Περίπλους. Σε αυτό ανέλυσε την επιρροή της ελληνικής γλώσσας σε άλλους πολιτισμούς μέσα στους αιώνες.  

Δημοσιεύτηκε επίσης, το 2019, το δοκίμιο "Διπλωματία και Ποίηση, η περίπτωση του Γιώργου Σεφέρη"  από τις εκδόσεις Ίκαρος, όπου παρουσιάζει τον Γιώργο Σεφέρη δίνοντας έμφαση στο διπλωματικό έργο και στον τρόπο που η καριέρα του επηρέασε τη λογοτεχνική του δημιουργία. 

Το 2024, με τίτλο «Η ακαταμάχητη τάση των Ελλήνων να γράφουν ποίηση», δημοσίευσε από τις εκδόσεις Ίκαρος μια σειρά 18 δοκιμίων για το αποτύπωμα που άφησε ο ελληνικός πολιτισμός σε οικουμενικό επίπεδο, ιδίως μέσα από τη λογοτεχνία, τη γλώσσα και τα κορυφαία δημιουργήματα που γράφτηκαν στα Ελληνικά, αλλάζοντας την εξέλιξη του κόσμου. 

Το Δεκέμβριο του 2025 εκδόθηκε το ιστορικό του μυθιστόρημα : Πριγκίπισσα Αννα. Από την Κωνσταντινούπολη στο Κίεβο. Εκτυλίσσεται το δέκατο αιώνα μ.Χ. με κεντρικό θέμα το γάμο της πορφυρογέννητης Πριγκίπισσας Αννας, αδελφής του αυτοκράτορα Βασιλείου Β' του λεγόμενου Βουλγαροκτόνου, με τον ηγεμόνα του Κιέβου Βλαδίμηρο, υπό τον όρο να βαπτιστούν όλοι οι υπήκοοί του χριστιανοί ορθόδοξοι. thumb|«Στην Άπω Ανατολή, εντυπώσεις ενός διπλωμάτη», Βασίλης Παπαδόπουλος,2002,εκδόσεις Περίπλους & «Όλυα. Δυό χειμώνες και μία άνοιξη», Βασίλης Παπαδόπουλος,2008, εκδόσεις Περίπλους.|εναλλ.=|355x355pxthumb|"Η γλώσσα ως όχημα πολιτισμού. Η ακτινοβολία της Ελληνικής γλώσσας", Βασίλης Παπαδόπουλος , 2019 , εκδόσεις Περίπλους & "Διπλωματία και Ποίηση , η περίπτωση του Γιώργου Σεφέρη" , Βασίλης Παπαδόπουλος , 2019, εκδόσεις Ίκαρος.|353x353εσ|εναλλ.=
Έχει συγγράψει σειρά άρθρων για λογοτεχνικά ζητήματα ενώ έχει δώσει σειρά διαλέξεων σε Πανεπιστήμια και Διπλωματικές Ακαδημίες διαφόρων χωρών, τόσο για θέματα εξωτερικής πολιτικής και διεθνών σχέσεων, όσο και για θέματα πολιτισμού και γλώσσας.

 Παραπομπές 

Κατηγορία:Έλληνες διπλωμάτες
Κατηγορία:Έλληνες συγγραφείς του 20ού αιώνα